Jong renjaer skok dood | George Herald
Jong renjaer skok dood
Thursday, 04 August 2011, 00:00
Morné van Rensburg
GEORGE NEWS - Die skielike dood van die ovaalbaanrenjaer, Morné van Rensburg (23) het die afgelope naweek skokgolwe deur die motorwedrengemeenskap in die Suid-Kaap gestuur. Morné van Napierstraat, Blanco was glo kaalvoet besig met sweiswerk aan sy renmotor toe hy Sondagmiddag geskok is.
Die sweisstaaf het vermoedelik vasgebrand, waarna hy dit losgeruk het en dit hom teen sy bors getref en hy geskok is.
Sy pa, mnr. Steyn van Rensburg, het op hom afgekom en vergeefs probeer om hom by te bring.
"Morné het die naweek aan sy renmotor gewerk vir komende Saterdag se Kampioen van Kampioene-wedren in George," het mnr. Van Rensburg hartseer vertel.
"Toe ek by die huis kom, het ek onmiddellik onraad vermoed toe ek brand ruik en rook by die sweismasjien opmerk. Morné het op die grond gelê en ek is ook deur die elektrisiteit geskok toe ek aan hom vat."
Van Rensburg het die apparaat ontkoppel en onmiddellik mond-tot-mond asemhaling en hartmassering op Morné toegepas totdat ER24 opgedaag het. Hy is ‘n kort rukkie daarna op die toneel dood verklaar. Vriende is dit eens dat Morné geleef het vir sy sport en praat almal van sy ongelooflike sportmangees.
Morné, wat reeds op die ouderdom van 13 aan wedrenne deelgeneem het, het nie maklik oor homself of sy prestasies gepraat nie, maar hy sal onthou word vir sy innemende karakter en sy onboetvaardige hulp aan mededeelnemers, sê mnr. Charl Walters, voorsitter van die George Motorklub.
"Sy alomteenwoordige glimlag is vir ewig in sy familie en vriende se geheue ingeprent."
Morné word oorleef deur sy pa, Steyn en ma, Thea asook jonger suster Nadia.
Walters het intussen bevestig dat Saterdag se wedren ter ere van Morné gejaag sal word.
Morné word volgende Maandag om 11:00 vanuit die NG Kerk in Blanco begrawe.
ARTICLE BY ANICA KRUGER AND LIZETTE DA SILVA
Posted on: 00:00 Thu, 04 August 2011